**IETEIKUMI TERITORIJAS PLĀNOJUMU UN LOKĀLPLĀNOJUMU**

**ATBILSTĪBAI NORMATĪVO AKTU REGULĒJUMAM**

/VARAM, TPZPD/

*Precizēts 2022.gada 16.septembrī*

**Mērķis:** Vērst uzmanību pašvaldībām un citiem teritorijas attīstības plānošanā iesaistītajiem dalībniekiem uz pašvaldību teritorijas plānojumos un lokālplānojumos konstatētajām neatbilstībām normatīvo aktu prasībām.

**Metode**: Ieteikumi sagatavoti, vērtējot un analizējot sākot no **2020.gada** apstiprinātos teritorijas plānojumus un lokālplānojumus.

**Nolūks:** Sekmēt plānošanas dokumentu kvalitāti, laicīgi novēršot neprecizitātes un neatbilstības normatīvo aktu regulējumam, kas saistītas gan ar plānošanas dokumentu izstrādes procesu, gan tajos iekļautajām prasībām un nosacījumiem.

**Formāts:** Ieteikumi sadalīti četros tematiskos blokos:

1. plānošanas dokumentu (teritorijas plānojumu un lokālplānojumu) teritorijas izmantošanas un apbūves noteikumu izstrādē,
2. plānošanas dokumentu grafiskās daļas izstrādē,
3. plānošanas dokumentu izstrādes procedūras uzlabošanai un
4. citi ieteikumi saistībā ar teritorijas plānojuma un lokālplānojuma izstrādi.

Katram ieteikumam norādīts pamatojošais normatīvais regulējums vai sniegts paskaidrojums, kā arī plānošanas praksē konstatēto kļūdu piemēri.

|  |
| --- |
| **☺ DER ATCERĒTIES!** Publiskajās tiesībās darbojas princips “aizliegts viss, kas nav atļauts”. Proti, kā atzīts tiesību doktrīnā - publiskajās tiesībās atšķirībā no privāto tiesību principa “atļauts viss, kas nav aizliegts”, darbojas princips “atļauts ir tikai tas, kas ir noteikts ar tiesību normu”. Valsts iestāde, tai skaitā pašvaldības iestāde, nevar pamatot savu rīcību ar to, ka tiesību norma neparedz attiecīgas rīcības aizliegumu. |

**Izmantotie saīsinājumi**:

1. **AIL** – Azartspēļu un izložu likums
2. **AL** – Aizsargjoslu likums
3. **APL** - Administratīvā procesa likums
4. **BL** - Būvniecības likums
5. **ML** - Meža likums
6. **OPTIL** - Oficiālo publikāciju un tiesiskās informācijas likumā
7. **ZPL** – Zemes pārvaldības likums
8. **TAPL** – Teritorijas attīstības plānošanas likums
9. **ZIL** – Zemes ierīcības likums
10. **MKN 240** - Ministru kabineta 2013.gada 30.aprīļa noteikumi Nr.240 “Vispārīgie teritorijas plānošanas, izmantošanas un apbūves noteikumi” (**MKN 630** – Ministru kabineta 2020.gada 13.oktobra noteikumi Nr.630 “Grozījumi Ministru kabineta 2013. gada 30. aprīļa noteikumos Nr. 240 ”Vispārīgie teritorijas plānošanas, izmantošanas un apbūves noteikumi””)
11. **MKN 628** - Ministru kabineta 2014.gada 14.oktobra noteikumi Nr.628 “Noteikumi par pašvaldību teritorijas attīstības plānošanas dokumentiem”
12. **MKN 108** - Ministru kabineta 2009.gada 3.februāra noteikumi Nr.108 “Normatīvo aktu projektu sagatavošanas noteikumi”
13. **MKN 558** - Ministru kabineta 2018.gada 4.septembra noteikumi Nr.558 “Dokumentu izstrādāšanas un noformēšanas kārtība”
14. **TIAN** - Teritorijas izmantošanas un apbūves noteikumi
15. **TAPIS** - Teritorijas attīstības plānošanas sistēma

|  |
| --- |
| 1. IETEIKUMI PLĀNOŠANAS DOKUMENTU TIAN IZSTRĀDĒ
 |
| **1.1. Plānošanas dokumenta TIAN neietvert atsauces uz konkrētiem normatīvajiem aktiem, kā arī nedublēt normatīvo aktu normas** |
| Normatīvais regulējums un/ vai paskaidrojums | MKN 108 nosaka svarīgākās juridiskās tehnikas prasības sagatavojot normatīvo aktu projektus. MKN 108 noteikts, ka normatīvajā aktā neietver normas, kas dublē augstāka vai tāda paša spēka normatīvā akta tiesību normās ietverto normatīvo regulējumu. |
| Plānošanas praksē pieļauto kļūdu piemērs (piemēri) | * TIAN noteiktas prasības attālumiem starp ēkām un būvēm, tādējādi dublējot MKN 240 140.punkta normas.
* TIAN nodaļā “Definīcijas” sniegts terminu skaidrojums, kas dublē vai interpretē normatīvajos aktos noteiktos terminus, piemēram, termins “būves, pārbūve” ir noteikts BL, termins “dzelzceļa infrastruktūra” - *Dzelzceļa likumā*, termins “palīgēka” - AL, termini – “apbūves laukums, kopējā platība, cokola stāvs, bēniņi, jumta stāvs, jumta izbūve, mansarda stāvs, pagrabstāvs, terase, stāvu skaits, mazēka, sezonas ēka, sezonas inženierbūve” u.c. ir noteikti Ministru kabineta 2015.gada 30.jūnija noteikumos Nr.340 “Latvijas būvnormatīvā LBN 211-15 “Dzīvojamās ēkas””, Ministru kabineta 2014.gada 19.augusta noteikumos Nr.500 “Vispārīgie būvnoteikumi”, Ministru kabineta 2014.gada 2.septembra noteikumos Nr.529 “Ēku būvnoteikumi” un Ministru kabineta 2017.gada 9.maija noteikumos Nr.253 “Atsevišķu inženierbūvju būvnoteikumi”, termins “būvlaide” – MKN 240.
* TIAN iekļautas definīcijas, no kurām daļa ietverta AL un ZPL.
 |
| **1.2. Plānošanas dokumenta TIAN neietvert normas, kas pārveido vai patvaļīgi interpretē MKN 240 iekļauto regulējumu** |
| Normatīvais regulējums un/ vai paskaidrojums | OPTILnoteikta ārējo normatīvo aktu juridiskā spēka hierarhija, atbilstoši kurai, Ministru kabineta noteikumi ir augstāka juridiska spēka normatīvais akts kā pašvaldību saistošie noteikumi. Pretrunu gadījumā tiek piemērota tā tiesību norma, kurai ir augstāks juridiskais spēks. |
| Plānošanas praksē pieļauto kļūdu piemērs (piemēri) | * TIAN noteikts, ka viena velosipēda izvietošanai nepieciešamā platība ir 2,25 m2, turpretī MKN 240 211.punkts nosaka, ka velosipēdu novietnes platību aprēķina pieņemot, ka viena velosipēda novietošanai nepieciešamā platība ir 1,2 m2.
* TIAN noteikts aizliegums zemes vienības sadalīšanai un ierobežojums jau apbūvētas zemes vienības (kopīpašumu) sadalīšanai, kas ir pretrunā MKN 240 12.punktam.
* TIAN noteikts, ka minimālo sarkano līniju platumu nosaka no projektējamās ielas ass, taču nav viennozīmīgi saprotams, vai noteiktais minimālo sarkano līniju platums ir jānosaka no ielas ass uz katru pusi, vai tas ir kopējais sarkano līniju koridora platums, tādējādi pastāv risks šī punkta atšķirīgai interpretācijai un konfliktsituācijām, kas var radīt negatīvas tiesiskas sekas.
* TIAN noteikts minimālās būvlaides attālums no ceļiem un ielām un nav viennozīmīgi saprotams, vai noteiktais minimālais būvlaides platums ir jānosaka no ielas malējās ass vai ielas sarkanās līnijas. MKN 240 129.punkts nosaka, ka pilsētās un ciemos būvlaidi nosaka kā minimālo vai maksimālo attālumu no ielas sarkanās līnijas.
 |
| **1.3. Plānošanas dokumenta TIAN neiekļaut regulējumu, kas aizliedz konkrētu komercdarbību – azartspēļu organizēšanu** |
| Normatīvais regulējums un/ vai paskaidrojums | TIAN nevar aizliegt kādu komercdarbību, tā vietā atļauts noteikt tikai izsvērtus ierobežojumus. Azartspēļu organizēšanas ierobežojumus noteic AIL 41.pants. Saskaņā ar AIL 42.panta trešo daļu pašvaldības atļauja nav nepieciešama kazino atvēršanai četru un piecu zvaigžņu viesnīcās. **☺ DER ZINĀT!** Lai pašvaldība noteiktu teritorijas, kurās azartspēļu organizēšana ir aizliegta, tai jāizdod saistošie noteikumi atbilstoši TAPL (teritorijas plānojumā vai lokālplānojumā). Savukārt, lai noteiktu konkrētas vietas, kurās papildus AIL 41.panta otrajā daļā noteiktajām vietām ir aizliegta azartspēļu organizēšana, pašvaldībai jāizdod saistošie noteikumi atbilstoši likuma “Par pašvaldībām” 43.panta pirmās daļas 13.punktam un AIL 42.panta desmitajai daļai.AIL ļauj pašvaldībai noteikt azartspēļu ierobežojumus pašvaldības teritorijā, tomēr šādam ierobežojumam ir jābūt pamatotam. Lai nodrošinātu gan sabiedrības interešu aizsardzību, gan tiesisko paļāvību komersantiem, kas organizē azartspēles, AIL ir iekļauti vairāki skaidri definēti nosacījumi un ierobežojumi azartspēļu organizēšanai Latvijā. Šie nosacījumi un ierobežojumi pēc būtības neparedz pilnīgu azartspēļu organizēšanas aizliegumu, bet gan nosaka kārtību, kādā azartspēļu organizēšana ir atļauta.Tiesu praksē atzīts, ka, īstenojot savu kompetenci azartspēļu organizēšanā, pašvaldībai vispirms jāņem vērā, ka azartspēļu rīkošana ir pakalpojums, kuru komersants sniedz savas saimnieciskās darbības ietvaros un tādējādi vispārīgi bauda pakalpojumu sniegšanas brīvību. Tādēļ, lai piemērotu ierobežojumus, ir jāievēro zināmi priekšnoteikumi: 1) ierobežojuma iemesliem jābūt pamatotiem; 2) ierobežojumiem jābūt samērīgiem; 3) jāievēro vienlīdzīgas attieksmes princips pret komersantiem, kuri var pretendēt uz atļauju saņemšanu. [..] Lai ievērotu vienlīdzīgas attieksmes principu, azartspēļu izsniegšanas sistēmai ir jābūt pamatotai ar nediskriminējošiem un iepriekš zināmiem objektīviem kritērijiem, lai nodrošinātu, ka iestāžu rīcības brīvības izmantošana tiek ierobežota tādā veidā, lai tā netiktu izmantota patvaļīgi, un, lai atsevišķiem pakalpojuma sniedzējiem neradītu, nepamatotas priekšrocības (*Sk. Latvijas Republikas* [*Senāta Administratīvo lietu departamenta 2019.gada 30.janvāra spriedumu lietā Nr.A420224514*](https://www.at.gov.lv/lv/tiesu-prakse/judikaturas-nolemumu-arhivs/administrativo-lietu-departaments/hronologiska-seciba?lawfilter=0&year=2019)*, SKA-51/2019*).Azartspēļu organizēšana ir komercdarbības veids un, lai noteiktu šī komercdarbības veida ierobežojumus, pašvaldībai uz to jāraugās kā uz jebkuru citu komercdarbības veidu. Saeima ir paudusi viedokli, ka azartspēļu organizēšana neietilpst pašvaldību autonomajā kompetencē, tāpēc šajā jomā pašvaldību rīcības brīvība ir strikti ierobežota ([*Satversmes tiesas 2019.gada 16.maija spriedums lietā Nr.2018-17-03*](https://www.satv.tiesa.gov.lv/cases/?search%5bnumber%5d=2018-17-03)*, pieaicinātās personas – Saeimas – viedoklis*).Finanšu ministrija 2021.gadā ir izstrādājusi pamatnostādnes, kas apstiprinātas ar Ministru kabineta 2021.gada 14.jūlija rīkojumu Nr.509 “Par Azartspēļu un izložu politikas pamatnostādnēm 2021.-2027.gadam”. Arī pamatnostādnēs attiecībā uz pašvaldības tiesībām kompetences ietvaros aizliegt azartspēles savā administratīvajā teritorijā ir norādīts, ka pašvaldību izdotajiem ārējiem normatīvajiem tiesību aktiem jāatbilst gan likumā noteiktajam pilnvarojumam pašvaldībām lemt par azartspēļu atrašanās vietām pašvaldības teritorijā, gan izstrādātajiem vienotajiem kritērijiem azartspēļu organizēšanas vietu izvietojumam, t.sk. ņemot vērā faktu ka azartspēļu organizēšanas darbība Latvijā ir strikti regulēta un ierobežota, bet ne aizliegta ([*Ministru kabineta 2021.gada 14.jūlija rīkojums Nr.509 “Par Azartspēļu un izložu politikas pamatnostādnēm 2021.-2027.gadam”*](https://likumi.lv/ta/id/324799-par-azartspelu-un-izlozu-politikas-pamatnostadnem-20212027-gadam)).Azartspēles vēsturiski ir uzskatītas par izklaidi, un sabiedrības interese par tām pastāvēs vienmēr. Tāpēc ir jānodrošina līdzsvars starp azartspēļu kā izklaides pasākumu organizēšanu un sabiedrības interesēm, tostarp personu tiesību aizsardzību, novēršot iespējamo azartspēļu atkarības rašanos un tādējādi mazinot gan sabiedrības veselības apdraudējuma risku, gan sociālos riskus ([*Satversmes tiesas 2019.gada 16.maija sprieduma lietā Nr.2018-17-03 19.4.apakšpunkts*](https://www.satv.tiesa.gov.lv/cases/?search%5bnumber%5d=2018-17-03)).Iespējamās negatīvās sekas nav pietiekams pamatojums, lai noteiktu azartspēļu organizēšanas aizliegumu visā pašvaldības administratīvajā teritorijā. Šāds secinājums tika pamatots ar Senāta atziņu par to, ka iedzīvotāju vispārīga negatīva attieksme pret azartspēlēm nav pamatots kritērijs ierobežojumam, jo ir pārāk nekonkrēts. Šāds kritērijs pats par sevi nav piemērojams, jo tas vienmēr novestu pie ierobežojuma piemērošanas, tā kā attiecībā uz azartspēļu rīkošanu kāda sabiedrības daļa vienmēr būs noraidoša. Kritērijs par sabiedrības kustības lielu intensitāti (aktivitāti) var būt pamatots vienīgi tad, ja pastāv apstākļi, kas liecina, ka palielinās risks, ka var pieaugt tādu azartspēļu zālē nokļuvušo personu skaits, kurām tur nemaz nav bijis nolūks doties, un vieta nav saderīga ar citu organizāciju piedāvātajām vērtībām ([*Latvijas Republikas Senāta Administratīvo lietu departamenta 2019.gada 9.aprīļa sprieduma lietā Nr.SKA 407/2019 8.punkts*](https://www.at.gov.lv/lv/tiesu-prakse/judikaturas-nolemumu-arhivs/administrativo-lietu-departaments/hronologiska-seciba?lawfilter=0&year=2019)). |
| Plānošanas praksē pieļauto kļūdu piemērs (piemēri) | * TIAN nosacījumi visā pašvaldības administratīvajā teritorijā aizliedz ierīkot un darbināt jaunus un paplašināt esošos azartspēļu uzņēmumus (kazino, spēļu zāles, bingo zāles, totalizatorus, derību likmju pieņemšanas vietas u.tml.).
 |
| **1.4. Lokālplānojumā neveidot jaunas funkcionālo zonu indeksētās apakšzonas, kuru nosacījumi ir identiski spēkā esošā teritorijas plānojumā vai citā lokālplānojumā noteiktajām** |
| Normatīvais regulējums un/ vai paskaidrojums | MKN 240 19.punktā noteikts, ka atkarībā no konkrētās situācijas un izvēlētās detalizācijas pakāpes teritorijas plānojumā vai lokālplānojumā katrai funkcionālajai zonai var noteikt apakšzonas, pievienojot funkcionālās zonas apzīmējuma burtiem ciparu indeksu un attiecīgi teritorijas plānojuma vai lokālplānojuma TIAN precizēt izmantošanas veidus un apbūves parametrus. Nedrīkst veidoties situācija, kurā teritorijas plānojumā un lokālplānojumā noteiktas atšķirīgas funkcionālās zonas indeksētās teritorijas ar vienādiem apbūves nosacījumiem vai dažādos dokumentos noteikta viena funkcionālās zonas apakšzona, bet katrā dokumentā tai ir atšķirīgi apbūves nosacījumi. **☺ DER ZINĀT!** Ja plānošanas dokumenta TIAN funkcionālo zonu vai tās apakšzonu vēlamie nosacījumi jau ir noteikti kādā no pašvaldībā spēkā esošajiem teritorijas plānošanas dokumentiem – teritorijas plānojumā vai kādā lokālplānojumā, TAPIS darba virsmas risinājumi piedāvā automātiski pārņemt iepriekš sagatavotās funkcionālās zonas aprakstu jaunajā plānošanas dokumenta projektā. **☺ DER PĀRBAUDĪT!** Lai jaunā plānošanas dokumentā veidotu jaunas indeksētās teritorijas, sistēma automātiski piedāvā izmantot mazāko no vēl neizmantotiem indeksiem. Ja spēkā esošajā, nespecificētajā teritorijas plānojumā kāds no sistēmas piedāvātajiem indeksiem jau izmantots un aprakstīts, veidojot jaunu indeksēto teritoriju nepieciešamais indekss sistēmā jāievada manuāli. 1.attēls. Ekrānšāviņš no TAPIS darba loga. |
| Plānošanas praksē pieļauto kļūdu piemērs (piemēri) | * Lokālplānojuma TIAN noteikta funkcionālās zonas indeksētā apakšzona, bet tās pašas pašvaldības teritorijas plānojumā šai funkcionālajai zonai bez indeksa ir identiski teritorijas izmantošanas un apbūves nosacījumi.
* Lokālplānojumā noteiktas indeksētās funkcionālās zonas, kas identiskas ar spēkā esošajā teritorijas plānojumā noteiktajām, bet abos plānošanas dokumentos to prasības un nosacījumi ir atšķirīgi.
 |
| **1.5. Plānojot teritoriju un nosakot funkcionālo zonu indeksēto apakšzonu definīcijas, ņemt vērā plānojamās teritorijas īpatnības un izvairīties no neloģisku normu iekļaušanas** |
| Normatīvais regulējums un/ vai paskaidrojums | Katra teritorijas atļautās izmantošanas veida apraksts veidots pēc iespējas plašāk aprakstot tajā pieļaujamos objektus. Pašvaldības, kuras teritorijā nav plānota piemēram, osta vai lidosta, plānošanas dokumenta TIAN funkcionālo zonu aprakstos nav jāmin, ka minētā zona noteikta arī ostas teritorijas attīstībai. Lai izvairītos no šādu neloģisku normu iekļaušanas funkcionālo zonu un teritorijas izmantošanas veidu definīcijās, sagatavojot strukturētu TIAN, konkrēto aprakstu iespējams rediģēt pielāgojot individuālajai situācijai. **☺ DER ZINĀT!** TAPIS darba logā pie teritorijas galvenajiem un papildizmantošanas  veidiem ir izsaukuma zīmes ikona (skat. 1.attēlu) un uznirstošā informatīvā logā ir redzams atgādinājuma teksts – “Būtiski izvērtēt, vai apraksts atbilst konkrētajai plānošanas situācijai”. 2.attēls. Ekrānšāviņš no TAPIS darba loga. |
| Plānošanas praksē pieļauto kļūdu piemērs (piemēri) | * Funkcionālās zonas *transporta infrastruktūras teritorija (TR)* indeksētās apakšzonas aprakstā minēts, ka tā nodrošina lidostu un ostu uzņēmumu darbību un attīstībai nepieciešamo teritorijas organizāciju ciema teritorijā, lai gan tuvumā nav un nav plānota ne lidosta, ne osta.
 |
| **1.6. Nosakot funkcionālās zonas teritorijas atļautās izmantošanas veidus, izvērtēt vai teritorijas izmantošanas veidam nepieciešams pievienot konkrētai situācijai pielāgotu aprakstu**  |
| Normatīvais regulējums un/ vai paskaidrojums | MKN 240 19.punkts nosaka, ka atbilstoši konkrētai situācijai, teritorijas plānojuma vai lokālplānojuma TIAN katrai funkcionālajai zonai vai apakšzonai nosaka atļautos izmantošanas veidus atbilstoši noteikumu 3.pielikumā norādītajam izmantošanas veidu aprakstam. Ņemot vērā, ka minētie apraksti veidoti universālai izmantošanai, plānojot konkrētas teritorijas izmantošanu jāpārdomā, vai viss aprakstā iekļautais izmantošanas spektrs ir vēlams arī konkrētā teritorijā.**☺ DER ZINĀT!** MKN 240 3.pielikumā ir definēti visi iespējamie teritorijas atļautās izmantošanas veidi un sniegts katra veida vispārējs, paskaidrojošs apraksts. MKN 240 katrai funkcionālajai zonai noteikts maksimālais tajā atļauto teritorijas izmantošanas veidu apjoms, kuru pašvaldība, ņemot vērā konkrēto situāciju, var samazināt vai atstāt nemainīgu. Pašvaldība var noteikt arī konkrētai teritorijas izmantošanai un konkrētam mērķim pielāgotu teritorijas izmantošanas veida aprakstu**, sašaurinot MKN 240 3.pielikumā minēto**.**Piemērs no lokālplānojuma TIAN, kur daļa izmantošanas veidu aprakstu pielāgoti konkrētai teritorijas izmantošanai:*** + 1. **Jauktas centra apbūves teritorija (JC2)**

4.5.2.1. Pamatinformācija 1. Jauktas centra apbūves teritorija (JC2) ir funkcionālā zona, ko nosaka teritorijai, kurā plānots plašs jauktas izmantošanas spektrs, neietverot dzīvojamo apbūvi. Šajās teritorijās līdztekus publiskajai apbūvei atļauti ar vieglās rūpniecības uzņēmumiem saistīti teritorijas izmantošanas veidi kā papildizmantošana.4.5.2.2. Teritorijas galvenie izmantošanas veidi1. Biroju ēku apbūve (12001).2. Tirdzniecības vai pakalpojumu objektu apbūve (12002).3. Tūrisma un atpūtas iestāžu apbūve (12003).4. Kultūras iestāžu apbūve (12004).5. Sporta būvju apbūve (12005).6. Aizsardzības un drošības iestāžu apbūve (12006).7. Izglītības un zinātnes iestāžu apbūve (12007).8. Veselības aizsardzības iestāžu apbūve (12008): ko veido ārstu prakses, veselības centri,sanatorijas, kūrorta un rehabilitācijas iestādes un tiem nepieciešamā infrastruktūra.9. Sociālās aprūpes iestāžu apbūve (12009): ko veido sociālās aprūpes un rehabilitācijasiestādes, tai skaitā pansionāti, kā arī to darbības nodrošināšanai nepieciešamie objekti uninfrastruktūra.10. Dzīvnieku aprūpes iestāžu apbūve (12010): ko veido veterinārmedicīniskās prakses iestādesdzīvnieku aprūpei un dzīvnieku viesnīca, izņemot lauksaimniecības dzīvnieku vai savvaļasdzīvnieku turēšanai vai audzēšanai paredzētas būves.11. Labiekārtota ārtelpa (24001): ko veido labiekārtota ārtelpa, izņemot kapsētas un dzīvniekukapsētas.4.5.2.3. Teritorijas papildizmantošanas veidi12. Vieglās rūpniecības uzņēmumu apbūve (13001): ar vieglās rūpniecības uzņēmumiem saistītaapbūve, izņemot vieglās rūpniecības uzņēmumus, kuriem atbilstoši normatīvajos aktosnoteiktajam iedalījumam un kārtībai ir nepieciešamas piesārņojošas darbības atļaujas vaiapliecinājumi.13. Transporta apkalpojošā infrastruktūra (14003): ko veido atsevišķi iekārtotas atklātās autostāvvietas. |
| Plānošanas praksē pieļauto kļūdu piemērs (piemēri) | * Teritorijas plānojuma funkcionālajās zonās *publiskās apbūves teritorija (P)* un *jauktas centra apbūves teritorija (JC)* un *lauksaimniecības teritorija (L)* viens no galvenās izmantošanas veidiem noteikts labiekārtota ārtelpa (kods 24001), sekojoši, šajās funkcionālajās zonās pie zināmiem apstākļiem iespējama kapsētas, tai skaitā krematorijas, dzīvnieku kapsētas vai zooloģiskā dārza ierīkošana.
 |
| **1.7. Lai noteiktie risinājumi sekmētu kvalitatīvu un ilgtspējīgu teritorijas attīstību, nosakot plānošanas dokumenta TIAN prasības, neizvirzīt pārmērīgas un uz noteiktu mērķi nebalstītas prasības, tādējādi radot nesamērīgu administratīvo slogu** |
| Normatīvais regulējums un/ vai paskaidrojums | Lokālplānojums pēc iespējas jāizstrādā tādā detalizācijas pakāpē, lai pēc tā stāšanās spēkā, papildus nebūtu jāizstrādā detālplānojums, izņemot gadījumus, kad detālplānojumu izstrādes nepieciešamību nosaka normatīvie akti. **☺ DER ZINĀT!** Gadījumā, ja atbilstoši lokālplānojuma risinājumam jāveic zemes vienību sadalīšana, detālplānojuma vietā var izstrādāt zemes ierīcības projektu. ZIL nosaka, ka zemes ierīcības projektu izstrādā, ievērojot vietējās pašvaldības teritorijas plānojumu un normatīvajos aktos par teritorijas plānošanu, izmantošanu un apbūvi noteiktās prasības. Zemes ierīcības projektu izstrādā zemes vienību robežu pārkārtošanai un zemes vienību (arī kopīpašumā esošo) sadalīšanai.Izstrādājot teritorijas plānojumu, pašvaldība ir tiesīga noteikt ierobežojumus un izvirzīt papildus nosacījumus, piemēram prasību veikt būvniecības ieceres publisko apspriešanu citos gadījumos, kas nav noteikti Būvniecības likuma 14.panta piektajā daļā, vai izstrādāt detālplānojumu. Vienlaikus jāizvērtē, vai ierobežojumi atbilst samērīguma principam, jānoskaidro: 1) vai pašvaldības lietotie līdzekļi ir piemēroti leģitīmā mērķa sasniegšanai; 2) vai šāda rīcība ir nepieciešama, tas ir, vai mērķi nevar sasniegt ar citiem, personas tiesības un likumiskās intereses mazāk ierobežojošiem līdzekļiem; 3) vai pašvaldības rīcība ir samērīga jeb atbilstoša, tas ir, vai labums, ko iegūst sabiedrība, ir lielāks par personas tiesībām un likumiskajām interesēm nodarīto zaudējumu (*skat.* [*Satversmes tiesas 2008.gada 12.novembra sprieduma lietā Nr.2008-05-03 11.punktu*](https://www.satv.tiesa.gov.lv/wp-content/uploads/2016/02/2008-05-03_Spriedums.pdf)*)*. |
| Plānošanas praksē pieļauto kļūdu piemērs (piemēri) | * Lokālplānojuma risinājums nepiedāvā transporta infrastruktūras risinājumus, līdz ar to, lai veiktu esošās zemes vienības sadali un noteiktu piekļuvi jaunajām zemes vienībām, tālākai teritorijas attīstībai nepieciešams izstrādāt detālplānojumu.
* TIAN ir noteikts, ka virszemes ūdensobjektu izmantošanai apbūvei obligāti izstrādājams detālplānojums vai jārīko būvniecības ieceres publiskā apspriešana. Nosakot šādu prasību visiem ūdensobjektiem, nav ņemts vērā apstāklis, ka privātīpašumā esošu ūdensobjektu izmantošana ir tikai un vienīgi to īpašnieku atbildība un sabiedrības viedoklis nevar būt noteicošais. Nosakot šādu prasību, nav izvērtēta detālplānojuma nepieciešamības lietderība un tiek uzlikts nepamatots administratīvais slogs nekustamo īpašumu īpašniekiem.
 |
| **1.8. Plānošanas dokumenta TIAN iekļaut tikai pašvaldību deleģējumam atbilstošas normas**  |
| Normatīvais regulējums un/ vai paskaidrojums | Plānošanas dokumenta TIAN neietver normas, kam augstāka juridiskā spēka normatīvajos aktos pašvaldībai nav dots deleģējums. |
| Plānošanas praksē pieļauto kļūdu piemērs (piemēri) | * TIAN noteikts, kā saskaņojamas zemes vienību robežas. Zemes ierīcības jautājumus un robežu noteikšanas kārtību regulē ZIL*,* kura 18.pantā ir noteikts kā zemes īpašnieki saskaņo projektētās teritorijas robežas pēc zemes ierīcības projekta izstrādes. Pašvaldībai nav deleģējuma noteikt saskaņošanas kārtību.
* TIAN noteikta prasība jaunveidojamās zemes vienības robežas minimālajam attālumam no esošas ēkas.
* TIAN lauku teritorijā funkcionālās zonas *mežu teritorija (M)* galvenās izmantošanas veidam - mežsaimnieciskai izmantošanai (21001) noteikts izmantošanas ierobežojums – aizliegta galvenās cirtes kailcirte. ML 2.panta ceturtajā daļā noteikts, ka aprobežojumus vai papildu nosacījumus meža apsaimniekošanai pašvaldību saistošajos noteikumos var noteikt tikai pilsētu un ciemu teritorijām.
 |
| **1.9. Plānošanas dokumenta TIAN neiekļaut deleģējumam neatbilstošas normas par vēja elektrostacijām** |
| Normatīvais regulējums un/ vai paskaidrojums | Atbilstoši [Latvijas Nacionālā enerģētikas un klimatā plānā 2021.-2030.gadam](https://likumi.lv/ta/id/312423-par-latvijas-nacionalo-energetikas-un-klimata-planu-20212030-gadam) noteiktajam, Latvijai jāpalielina atjaunojamo energoresursu īpatsvars elektroenerģijas ražošanā, palielinot uzstādītās vēja ģeneratoru un saules fotoelementu jaudas līdz 50% uz 2030.gadu.Neskatoties uz to, ka MKN 240 162.punkts dod deleģējumu pašvaldībai noteikt teritorijas, kur vēja elektrostaciju būvniecība ir aizliegta, pašvaldība nevar noteikt aizliegumu vēja elektrostaciju izvietošanai visā tās administratīvajā teritorijā. Vēja elektrostacija, atbilstoši būvniecību regulējošiem normatīviem aktiem, ir trešās grupas inženierbūve un pašvaldībai nav dots deleģējums un nepastāv leģitīms pamats noteikt papildus attālumus, kuros liegta vēja elektrostaciju būvniecība, jo prasības attiecībā uz attālumiem ir noregulētas ar AL 32.1  un 58.1 pantu un MKN 240 163. un 163.1 punktu. |
| Plānošanas praksē pieļauto kļūdu piemērs (piemēri) | * TIAN noteikts aizliegums vēja elektrostaciju būvniecībai visā pašvaldības administratīvajā teritorijā;
* TIAN noteikts aizliegums vēja elektrostaciju ar jaudu, kas lielāka par 20 kW būvniecībai tuvāk kā 3 km no pilsētas vai ciema robežas;
* TIAN noteikts aizliegums vēja elektrostaciju ar jaudu, kas lielāka par 20 kW būvniecībai tuvāk kā 500 m no kapsētas teritorijas ārējās malas. *(Konkrētajā gadījumā plānošanas dokumenta Paskaidrojuma raksts nesatur ne zinātniskus, ne arī citus pierādījumus attiecībā uz vēja elektrostaciju būvniecības negatīvo ietekmi uz kapsētu, kas nozīmē, ka ir pietiekama AL noteiktā drošības aizsargjosla);*
* TIAN noteikts, ka vēja elektrostaciju, kuru jauda ir lielāka par 20 kW, būvniecība ir aizliegta tuvāk dzīvojamai ēkai lauku teritorijā nekā 1,6 km, ja nav saņemts attiecīgās dzīvojamās ēkas īpašnieka vai tiesiskā valdītāja rakstveida saskaņojums.
 |
| **1.10. Plānošanas dokumenta TIAN neiekļaut deleģējumam neatbilstošas normas par saules kolektoru izvietošanu** |
| Normatīvais regulējums un/ vai paskaidrojums | Atbilstoši [Ekonomikas ministrijas skaidrojumam](https://www.em.gov.lv/lv/jaunums/atvieglo-buvniecibas-procesu-saules-panelu-uzstadisanai), viens no valsts stratēģiskajiem mērķiem ir attīstīt elektroenerģijas ražošanu, izmantojot atjaunojamos energoresursus, tajā skaitā izbūvējot lieljaudas saules paneļu elektrostacijas. Saules panelis ir rūpnieciski ražota, lietošanai gatava elektroiekārta, kas tiek uzstādīta un ekspluatēta atbilstoši ražotāja izstrādātajai instrukcijai, ievērojot visus elektrodrošības un ugunsdrošības pasākumus, gan uzstādīšanas, gan ekspluatācijas laikā. Līdz ar to neatkarīgi no tā, kur saules paneļus izvieto – uz ēkas jumta vai zemes, saules paneļi ir iekārtas.Noteikumi Nr.240 neregulē iekārtu izvietošanu, savukārt inženiertīklu un objektu izbūvi minētie noteikumi atļauj visās teritorijās, ja pašvaldības teritorijas plānojumā vai lokālplānojumā, vai normatīvajos aktos un vides aizsardzības jomā nav noteikts citādi. Saules paneļi nav arī potenciāli piesārņojumu radoši objekti un spēkā esošais normatīvais regulējums nedod pašvaldībai deleģējumu noteikt papildus aprobežojumus to izvietošanai arī no šāda viedokļa.Šobrīd nepastāv speciālās tiesību normas, kas noteiktu kārtību vai nosacījumus saules paneļu izvietošanai uz zemes vai ēkām, minimālajiem attālumiem no citām zemes vienībām, dzīvojamām ēkām un citiem objektiem, kā arī saules paneļu elektrostaciju apjomu izvietošanas ierobežojumus. Drošas ekspluatācijas pamatprasības noteiktas saules paneļu ražotāju izstrādātajās instrukcijās. |
| Plānošanas praksē pieļauto kļūdu piemērs (piemēri) | * TIAN noteikti aprobežojumi saules kolektoru izvietošanai pilsētās un ciema teritorijā, nosakot to izvietošanas attālumu no dzīvojamās vai publiskās ēkas atkarībā no saules paneļu virsmas laukuma, kā arī nosakot maksimālo atļauto saules paneļu aizņemto platību vienā zemes gabalā pilsētā;
* TIAN noteikti būvprojektā norādāmie risinājumi saules kolektoru stiprināšanai un fasāžu izskatam;
* TIAN noteikts, ka saules baterijas un kolektorus ciemu (blīvi apdzīvoto vietu) teritorijās iespēju robežās izvieto tā, lai tās nebūtu pārredzamas no publiskās ārtelpas, kā arī aizliegta saules bateriju un kolektoru izvietošana uz ēku jumtiem ciemu teritorijā.
 |
| **1.11. Plānošanas dokumenta TIAN pielikumā neiekļaut spēkā esošo lokālplānojumu un detālplānojumu sarakstu** |
| Normatīvais regulējums un/ vai paskaidrojums | Normatīvie akti nenosaka, ka TIAN pielikumos iekļaujams spēkā esošo lokālplānojumu un detālplānojumu saraksts. TIAN pielikumi ir normatīvā akta - saistošo noteikumu sastāvdaļa. Līdz ar to, jebkuras izmaiņas tajā veicamas, ievērojot noteikto procedūru. |
| Plānošanas praksē pieļauto kļūdu piemērs (piemēri) | * Teritorijas plānojuma TIAN pielikumos ir iekļauts spēkā esošo lokālplānojumu un detālplānojumu saraksts, kas pēc būtības ir mainīgs un iekļaujams Paskaidrojuma rakstā.
 |
| **1.12. Normatīvā akta projekta tekstu sagatavot, ievērojot noteikto juridisko tehniku**  |
| Normatīvais regulējums un/ vai paskaidrojums | MKN 108 nosaka svarīgākās juridiskās tehnikas prasības, kuras jāievēro, sagatavojot normatīvo aktu projektus, tai skaitā pašvaldību saistošos noteikumus.**☺ DER PĀRBAUDĪT!** Plānošanas dokumenta izstrādes procesa noslēgumā jāpārbauda vai TIAN lietotie termini atbilst juridiskajai terminoloģijai, vai netiek dublētas augstāka vai tāda paša spēka tiesību normas, vai ietvertās normas nav deklaratīvas.Ja pieņemti saistošie noteikumi, kuri groza saistošos noteikumus ar kuriem pirmreizēji apstiprināts teritorijas plānojums, svītrojot noteiktus TIAN punktus, TIAN titullapā norādāmi arī šie saistošie noteikumi.Atbilstoši MKN 108 154.punktā noteiktajai kārtībā, kādā izdara grozījumus normatīvajā aktā, tai skaitā pašvaldību saistošajos noteikumos, gadījumā, ja svītro noteikumu vienību (punktu), secīgi raksta vārdu **“*svītrot*”** un norādi uz noteikumu vienību (vienībām) attiecīgā locījumā. PIEMĒRAM:3.attēls. Ekrānšāviņš no portāla [www.likumi.lv](http://www.likumi.lv). 4.attēlā piemērs no pašvaldības saistošajiem noteikumiem, kur TIAN konsolidētajā redakcijā ir norādīti saistošie noteikumi ar kuriem attiecīgais punkts zaudējis spēku. Pareizi būtu norādīt, ka attiecīgais punkts ir “**svītrots**”. 4.attēls. Ekrānšāviņš no teritorijas plānojuma TIAN.Papildus vēršam uzmanību, ka informācija par izdarītajiem grozījumiem saistošajos noteikumos ir rakstāma slīprakstā (*italic*), līdzīgi kā tas redzams portālā [Likumi.lv](https://likumi.lv/) publicētajos normatīvajos aktos un 3.un 4.attēlā. |
| PIEMĒRAM: | * Pretēji juridiskajai tehnikai, TIAN apakšnodaļā “Ģeoloģiskā riska teritorijas”, ietverts tikai viens punkts, kurā noteikts, ka teritorijas plānojumā noteiktas un grafiskajā daļā attēlotas erozijas riska teritorijas, taču nav noteikti aprobežojumi un nosacījumi šī teritorijas izmantošanai;
* Teritorijas plānojuma TIAN lietots jauns termins – “funkcionālā aizsargzona”, tomēr plānošanas dokumentā tam nav dots skaidrojums;
* Teritorijas plānojuma, no kura TIAN ar saistošajiem noteikumiem svītroti trīs punkti, TIAN titullapā norādīti tikai saistošie noteikumi ar kuriem dokuments apstiprināts.
 |
| **1.13. Teritorijas, kurās ierīkojamas centralizētas ūdensapgādes un kanalizācijas sistēmas, teritorijas plānojumā vai lokālplānojumā norādīt kā teritorijas ar īpašiem noteikumiem (TIN)** |
| Normatīvais regulējums un/ vai paskaidrojums | Atbilstoši Ūdenssaimniecības pakalpojumu likuma 6.panta trešajai daļai, lai nodrošinātu vides aizsardzību un dabas resursu ilgtspējīgu izmantošanu, vietējās pašvaldības dome, izvērtējusi centralizētās ūdensapgādes sistēmas un centralizētās kanalizācijas sistēmas ierīkošanas ekonomisko pamatojumu, teritorijas plānojumā nosaka apbūves teritorijas, kurās ierīkojamas centralizētās ūdensapgādes sistēmas un centralizētās kanalizācijas sistēmas. MKN 240 149.punktā noteikts, ka teritorijas, kurās ierīkojamas centralizētas ūdensapgādes un kanalizācijas sistēmas, teritorijas plānojumā vai lokālplānojumā norāda kā teritorijas ar īpašiem noteikumiem (TIN1).**☺ DER PĀRBAUDĪT!** Plānošanas dokumenta izstrādes procesā jāsalīdzina vai visas TIAN noteiktās TIN teritorijas attēlotas grafiskajā daļā.  |
| Plānošanas praksē pieļauto kļūdu piemērs (piemēri) | * TIAN saraksta veidā uzskaitītas teritorijas, kurās, veicot jaunu ēku būvniecību, esošo ēku pārbūvi, atjaunošanu, un, ja nepieciešams arī citas būves, tās jāpieslēdz centralizētajam ūdensapgādes tīklam, nenosakot tās kā teritorijas ar īpašiem noteikumiem (TIN) un nenorādot tās grafiskajā daļā.
 |
| **1.14. TIAN jānosaka konkrēti kritēriji prasībai organizēt publisko apspriešanu**  |
| Normatīvais regulējums un/ vai paskaidrojums | Publiskās apspriešanas būtība ir kopīgi ar sabiedrību identificēt pasākumus un rīcības, kas novērš vai mazina iespējamos riskus, kurus var radīt plānotā darbība vai plānotā objekta būvniecība. Plānošanas dokumentā jānosaka kritēriji, kādos gadījumos ir rīkojama būvniecības ieceres publiska apspriešana. Publisku apspriešanu nerīko, ja teritorijai, kurā paredzēta būve, ir spēkā esošs detālplānojums. Saskaņā ar BL 14.panta piektajā daļā noteikto, ja blakus dzīvojamai vai publiskai apbūvei ir ierosināta tāda objekta būvniecība, kurš var radīt būtisku ietekmi (smaku, troksni, vibrāciju vai cita veida piesārņojumu), bet kuram nav piemērots ietekmes uz vidi novērtējums, būvvalde nodrošina būvniecības ieceres publisku apspriešanu un tikai pēc tam pieņem lēmumu par ierosinātā objekta būvniecības ieceri.**☺ DER PĀRBAUDĪT!** Izstrādājamā plānošanas dokumenta kontekstā jāidentificē tās darbības, par kurām obligāti rīkojama būvniecības ieceres publiskā apspriešana. Tas ļaus izvairīties no nelietderīgu prasību izvirzīšanas TIAN, kā arī dos iespēju neaizmirst būtisko. |
| Plānošanas praksē pieļauto kļūdu piemērs (piemēri) | * TIAN vairākos punktos ir ietverts nosacījums, ka publiskā apbūve un teritorijas izmantošana ir atļauta, ja pēc būvvaldes pieprasījuma tiek nodrošināta būvniecības ieceres publiskā apspriešana vai izstrādāts detālplānojums.
* TIAN ir noteikts, ka prasība veikt būvniecības ieceres publisko apspriešanu ir būvvaldes kompetencē.
* TIAN noteikts, ka būvniecības ieceres publiskā apspriešana rīkojama, ja plānots publisks objekts vai plānotā būve atrodas blakus publiskās apbūves ēkai, vai, ja objektam paredzēta esošās satiksmes infrastruktūras pārkārtošana vai nepieciešama piecu un vairāk autonovietņu ierīkošana.
 |
| **1.15. Neietvert plānošanas dokumenta TIAN normas, kas ir pretrunā citos normatīvajos aktos noteiktajam** |
| Normatīvais regulējums un/ vai paskaidrojums | Plānošanas praksē pieļauto kļūdu piemērs |
| MKN 240 16.punktā noteikts, ka funkcionālo zonu robežas nosaka teritorijas plānojumā atbilstoši mēroga noteiktībai un precizē lokālplānojumos un detālplānojumos.Atbilstoši MKN 628 36.2.apakšpunktam, lokālplānojuma grafiskajā daļā precizē teritorijas plānojuma funkcionālā zonējuma robežas, ja tās mēroga noteiktības dēļ teritorijas plānojumā nav noteiktas precīzi.!!! Funkcionālo zonu un TIN teritoriju robežas nevar grozīt un precizēt būvprojektā vai zemes ierīcības projektā.  | * TIAN noteikts, ka funkcionālo zonu robežas var noteikt un precizēt detālplānojumā vai būvprojektā.
 |
| MKN 628 nosaka, ka sarkanās līnijas kā pašvaldības kompetencē esošās apgrūtinātās teritorijas nosaka teritorijas plānojumā, lokālplānojumā vai detālplānojumā. | * TIAN regulējums paredz, ka sarkanās līnijas var noteikt arī būvniecības ieceres dokumentācijā.
* TIAN punkts paredz, ka būvniecības ieceres dokumentācijā var samazināt teritorijas izmantošanas un apbūves noteikumos noteikto ielas sarkano līniju platumu.
* TIAN apbūves noteikumu punkts pieļauj būvniecības ieceres dokumentācijā mainīt ielu sarkano līniju platumu.
* TIAN norādīts, ka jaunas sarkanās līnijas nosaka zemes ierīcības projektā vai būvprojektā.
 |
| MKN 240 89.punktā noteikts, ka ielu sarkanās līnijas nosaka atbilstoši katras ielas kategorijai. | * TIAN 2.pielikumā ietverts ielu saraksts ar sarkano līniju platumu, nenorādot konkrēto ielu kategorijas.
 |
|  MKN 240 112.punktā noteikts, ka galvenie apbūvi raksturojošie parametri ir apbūves blīvums, apbūves intensitāte, brīvās zaļās teritorijas rādītājs un apbūves augstums.!!! Nosakot jaunu apbūvi raksturojošu parametru tiek noteiktas prasības, kas ir pretrunā normatīvajiem aktiem vai uzliek personai nepamatotus papildus aprobežojumus. | * TIAN noteikts parametrs - “apbūves līnija”, kuru spēkā esošais normatīvais regulējums nenoteic.
 |
| 1. IETEIKUMI PLĀNOŠANAS DOKUMENTA GRAFISKĀS DAĻAS IZSTRĀDĒ
 |
| **2.1. Lokālplānojuma teritorijā plānojot apbūvi, jānosaka galvenie transporta infrastruktūras, inženiertīklu apgādes, meliorācijas sistēmu un hidrotehnisko būvju risinājumi** |
| Normatīvais regulējums un/ vai paskaidrojums | MKN 628 36.5.apakšpunktā noteikts, ka lokālplānojumā nosaka vai precizē transporta infrastruktūras risinājumus, atrisinot piekļūšanas iespējas katrai zemes vienībai.MKN 628 36.6.apakšpunktā noteikts, ka lokālplānojumā nosaka vai precizē galvenos inženiertīklu apgādes, meliorācijas sistēmu un hidrotehnisko būvju risinājumus. |
| Plānošanas praksē pieļauto kļūdu piemērs (piemēri) | * Lokālplānojuma grafiskajā daļā nav piedāvāts transporta infrastruktūras risinājums, līdz ar to, lai veiktu esošās zemes vienības sadali un noteiktu piekļuvi jaunajām zemes vienībām, būs nepieciešams izstrādāt detālplānojumu.
 |
| **2.2. Lokālplānojuma grafiskās daļas kartēs ietvert normatīvajam regulējumam atbilstošu informāciju** |
| Normatīvais regulējums un/ vai paskaidrojums | AL 13.panta otrās daļas 1.punktā noteikts, ka aizsargjoslas gar ielām un autoceļiem pilsētās un ciemos nosaka kā sarkano līniju (esoša vai projektēta ielas robeža). |
| Plānošanas praksē pieļauto kļūdu piemērs (piemēri) | * Grafiskās daļas kartēs “Funkcionālais zonējums” un “Aizsargjoslas un apgrūtinājumi” ir doti atšķirīgi ielu sarkano līniju attēlojumi - grafiskās daļas kartē “Aizsargjoslas un apgrūtinājumi” sarkanās līnijas ir attēlotas gar ielām ciemu teritorijās, bet grafiskās daļas kartē “Funkcionālais zonējums” sarkanās līnijas ir noteiktas gar visiem autoceļiem, arī ārpus ciemu robežām, kas neatbilst AL noteiktajam.
 |
| **2.3. Ievērot grafiskās daļas izstrādes pamatprincipus** |
| Normatīvais regulējums un/ vai paskaidrojums | Pievērst uzmanību, lai grafiskās daļas sadaļā “Apzīmējumi” ir dots skaidrojums visiem kartē izmantotajiem grafiskajiem apzīmējumiem. |
| Plānošanas praksē pieļauto kļūdu piemērs (piemēri) | * Piemēram, kartē ar piktogrammu, kurai norādīts konkrēts numurs, attēlotas piesārņotās un potenciāli piesārņotās vietas, kas reģistrētas Piesārņoto un potenciāli piesārņoto vietu reģistrā. Ne grafiskās daļas apzīmējumos, ne TIAN, ne paskaidrojuma rakstā nav dots skaidrojums piktogrammā lietotajiem ciparu apzīmējumiem.
 |
| **2.4. Grafiskās daļas kartē nenorādīt, ka funkcionālo zonu apzīmējumi un piešķirtie indeksi lietojami tikai konkrēta plānošanas dokumenta ietvaros** |
| Normatīvais regulējums un/ vai paskaidrojums | Plānošanas dokumentu ērtākai pārskatīšanai un lietošanai, TAPIS paredzēta funkcionalitāte, kura lokālplānojuma grafisko daļu konsolidē teritorijas plānojumā. Tas nozīmē, ka, ja nepieciešams, vienas pašvaldības administratīvās teritorijas ietvaros gan teritorijas plānojumā, gan lokālplānojumos var izmantot identiskus funkcionālo zonu un indeksēto apakšzonu nosacījumus. |
| Plānošanas praksē pieļauto kļūdu piemērs (piemēri) | * Piemēram, lokālplānojuma grafiskajā daļā dotā atsauce, ka funkcionālo zonu *savrupmāju apbūves teritorija* *(DzS)* un *dabas un apstādījumu teritorija (DA)* indeksētajām apakšzonām piešķirtie indeksi lietojami tikai šī konkrētā lokālplānojuma ietvaros.
 |
| **2.5. Ņemt vērā, ka dažas funkcionālās zonas var noteikt tikai pilsētās un ciemos** |
| Normatīvais regulējums un/ vai paskaidrojums | MKN 240 21.punktā noteikts, ka tikai pilsētās un ciemos var noteikt funkcionālo zonu *savrupmāju apbūves teritorija (DzS), mazstāvu dzīvojamās apbūves teritorija (DzM), daudzstāvu dzīvojamās apbūves teritorija (DzD)* un *jauktas centra apbūves teritorija (JC)*. |
| Plānošanas praksē pieļauto kļūdu piemērs (piemēri) | * Teritorijas plānojuma grafiskajā daļā pašvaldības lauku teritorijā ir vairākas jaunas apbūves teritorijas, kur noteikta funkcionālā zona *savrupmāju apbūves teritorija (DzS)*.
 |
| **2.6. Grafiskajā daļā neiekļaut plānojamās teritorijas esošās/pašreizējās izmantošanas karti** |
| Normatīvais regulējums un/ vai paskaidrojums | MKN 628 31. un 36.punktā noteikta teritorijas plānojuma un lokālplānojuma grafiskajā daļā iekļaujamā informācija. Ņemot vērā, ka plānošanas dokumenta grafisko daļu un TIAN apstiprina ar saistošajiem noteikumiem un minētajām daļām ir normatīvā akta spēks, apstiprināta tiek arī teritorijas esošā izmantošana, kas ir pretrunā kartei, kurā noteikta tās pašas teritorijas atļautā izmantošana - funkcionālais zonējums, teritorijas ar īpašiem noteikumiem un pašvaldības kompetencē esošās apgrūtinātās teritorijas un objekti, kā arī citi pašvaldības noteiktie aprobežojumi. Informācija par plānojamās teritorijas esošo izmantošanu iekļaujama plānošanas dokumenta Paskaidrojuma rakstā. |
| Plānošanas praksē pieļauto kļūdu piemērs (piemēri) | * Lokālplānojuma grafiskajā daļai pievienota karte “Teritorijas esošā izmantošana”.
 |
| 1. IETEIKUMI PLĀNOŠANAS DOKUMENTA IZSTRĀDES PROCEDŪRAS UZLABOŠANAI
 |
| **3.1. Plānošanas dokumenta izstrādes vadītājam teritorijas plānojuma vai lokālplānojuma dokumentācijai pievienojamie ziņojumi jānoformē iekļaujot tajos norādes par dokumenta izstrādes datumu un sagatavotāju**  |
| Normatīvais regulējums un/ vai paskaidrojums | MKN 558 nosaka rekvizītus, kuri ietekmē dokumenta juridisko spēku.**☺ DER ATCERĒTIES!** Ja plānošanas dokuments izstrādāts kā ārpakalpojums, jānorāda plānošanas uzņēmums vai plānošanas eksperts, kas veicis tā izstrādi. |
| Plānošanas praksē pieļauto kļūdu piemērs (piemēri) | * Dokumentācijai pievienotais dokuments “Redakcionālu kļūdu labojums” ir balta lapa bez norādes par datumu un sagatavotāja vārdu, uzvārdu un ieņemamo amatu. Uz lapas ir divi teikumi par to, ka veikti redakcionālu kļūdu labojumi, kas neskar personu intereses.
* Dokumentācijai pievienota balta lapa bez rekvizītiem ar vienu teikumu – “Nepieciešams redakcionālu kļūdu labojums atbilstoši pašvaldības redaktoru piezīmēm”.
 |
| **3.2. Savlaicīgi publicēt TAPIS un pašvaldības tīmekļa vietnē pašvaldības domes lēmumus par teritorijas plānojuma vai lokālplānojuma izstrādes procesa virzību** |
| Normatīvais regulējums un/ vai paskaidrojums | MKN 628 3.punktā noteikts, ka visus pašvaldības lēmumus, kas saistīti ar plānošanas dokumenta izstrādi un apstiprināšanu, pašvaldība piecu darbdienu laikā pēc to spēkā stāšanās ievieto TAPIS sistēmā un publicē pašvaldības tīmekļa vietnē.**☺ SVARĪGI!!!** Savlaicīga pašvaldības lēmumu un ar plānošanas dokumenta izstrādi saistītās informācijas publicēšana TAPIS nodrošina savlaicīgu TAPIS paziņojumu izsūtīšanu visiem interesentiem, kuri izmantojuši iespēju sekot līdzi teritorijas plānošanas procesam pierakstoties paziņojumu saņemšanai par teritorijas attīstības plānošanu konkrētā pašvaldībā vai sev vēlamā teritorijā. |
| Plānošanas praksē pieļauto kļūdu piemērs (piemēri) | * TAPIS pašvaldības domes lēmums par teritorijas plānojuma izstrādes uzsākšanu sistēmā ievietots septiņus mēnešus vēlāk.
* Lēmums par lokālplānojuma apstiprināšanu un saistošo noteikumu izdošanu nav publicēts oficiālajā laikrakstā “Latvijas vēstnesis” divus mēnešus.
 |
| **3.3. Plānošanas dokumenta izstrādes procesā pieņemto lēmumu publicēšana** |
| Normatīvais regulējums un/ vai paskaidrojums | MKN 392 37.punkts nosaka, ka TAPIS pārzinis nodrošina plānošanas dokumentu un ar tiem saistītās informācijas pieejamību ģeoportālā ([www.geolatvija.lv](http://www.geolatvija.lv)).**☺ SVARĪGI!!!** Lai pašvaldības domes lēmums par plānošanas dokumenta izstrādes uzsākšanu, pēc tā ievietošanas TAPIS, būtu publiski pieejams ģeoportālā, pēc plānojamās teritorijas robežas norādīšanas nepieciešams noklikšķināt uz 5.attēlā redzamās pogas TAPIS darba virsmā “*Publicēt informāciju par izstrādes uzsākšanu*”.5.attēls. Ekrānšāviņš no TAPIS darba loga.Kā apliecinājums tam, ka visas nepieciešamās darbības informācijas publicēšanai TAPIS publiskajā daļā ir pabeigtas, jāsaņem 6.attēlā redzamais informatīvais paziņojums *“****Veiksmīgi!*** *Informācija par plānošanas dokumenta izstrādes uzsākšanu stundas laikā tiks publicēta ĢeoLatvija.lv un izsūtīta interesentiem, kuri pieteikušies paziņojumu saņemšanai.”.*6.attēls. Ekrānšāviņš no TAPIS darba loga.Līdzīgi ir ar informācijas par plānošana dokumenta publisko apspriešanu publicēšanu. Pēc tam, kad TAPIS ievadīta visa informācija par publisko apspriešanu (norises laiks, sanāksmes datums, kontaktinformācija, u.c.), tā jāpublicē klikšķinot uz pogas *“Publicēt redakciju un reģistrēt publisko apspriešanu”* (skat. 7.attēls). Izpildot nākamo soli TAPIS – noklikšķinot pogu *“Publicēt apspriešanu”*, sistēma automātiski datumā, kad jāsākas plānošanas dokumenta publiskajai apspriešanai, nomainīs dokumenta statusu uz *“apspriešanā”*, nosūtīs informatīvos paziņojumus un TAPIS publiskajā daļā būs pieejama publiskās apspriešanas funkcionalitāte – iespēja iesniegt priekšlikumus izmantojot sistēmu. 7.attēls. Ekrānšāviņš no TAPIS darba loga.Kā apliecinājums, ka visas darbības izpildītas, sistēmā jāsaņem paziņojums *“****Veiksmīgi!*** *Plānošanas dokumenta redakcija sagatavota publiskajai apspriešanai. Publiskā apspriešana sāksies …(datums).”* |
| Plānošanas praksē pieļauto kļūdu piemērs (piemēri) | * Lēmums par teritorijas plānojuma vai lokālplānojuma izstrādes uzsākšanu ievietots sistēmā, bet nav redzams sistēmas publiskajā daļā ģeoportālā.
 |
| **3.4. SVARĪGI!!! Pēc plānošanas dokumenta redakcijas publiskās apspriešanas nav pieļaujams veikt būtiskas izmaiņas plānošanas risinājumos !!!** |
| Normatīvais regulējums un/ vai paskaidrojums | TAPL 3.panta 5.punkts - atklātības princips - teritorijas attīstības plānošanā un dokumentu izstrādē iesaista sabiedrību un nodrošina informācijas un lēmumu pieņemšanas atklātumu.TAPL 4.panta pirmā daļa - teritorijas attīstību plāno, iesaistot sabiedrību. Pašvaldībai ir pienākums nodrošināt informācijas un lēmumu pieņemšanas atklātumu, kā arī noskaidrot sabiedrības viedokli un organizēt sabiedrības līdzdalību attiecīgās teritorijas attīstības plānošanā, sniedzot pēc iespējas plašu un saprotamu informāciju.MKN 628 2.2.apakšpunkts – izstrādes vadītāja pienākums ir nodrošināt sabiedrības informēšanu un līdzdalību plānošanas dokumentu izstrādē.MKN 628 90.punkts - ja tiek pieņemts šo noteikumu 88.2. apakšpunktā minētais lēmums (pilnveidot teritorijas plānojuma redakciju), pašvaldība sagatavo teritorijas plānojuma pilnveidoto redakciju un virza to apstiprināšanai šo noteikumu 82., 83., 84., 85., 86., 87. un 88. punktā noteiktajā kārtībā. Teritorijas plānojuma vai lokālplānojuma pilnveidotās redakcijas publiskās apspriešanas termiņš nav īsāks par trijām nedēļām.**☹ DER ZINĀT! Ja plānošanas dokumentā “redakcionālo precizējumu” veidā tiek iekļauti jauni, publiski neapspriesti, teritorijas izmantošanas nosacījumi, kas skar privātpersonu tiesiskās intereses un aprobežo nekustamā īpašuma izmantošanu, vides aizsardzības un reģionālās attīstības ministrs ir tiesīgs ar rīkojumu apturēt šāda plānošanas dokumenta darbību.**Papildus aicinām iepazīties ar materiālu: Z.Pumpure-Prāmniece [“Kā labojamas kļūdas ārējos normatīvajos aktos”](https://juristavards.lv/doc/213398-ka-labojamas-kludas-arejos-normativajos-aktos/), žurnāls “Jurista Vārds”, 2010.gada 20.jūlijs Nr.29 (624). |
| Plānošanas praksē pieļauto kļūdu piemērs (piemēri) | * Pēc plānošanas dokumenta redakcijas publiskās apspriešanas veikti būtiski labojumi dokumenta saistošajās daļās – teritorijas izmantošanas un apbūves noteikumos un grafiskajā daļā nosaucot tos par **“redakcionāliem precizējumiem/labojumiem”**.

Piemēram:* Grafiskajā daļā mainīts ielas sarkano līniju izvietojums;
* TIAN no jauna ir iekļauti punkti, kas uzliek jaunus teritorijas izmantošanas nosacījumus un prasības, kas skar privātpersonu tiesiskās intereses un aprobežo īpašumu izmantošanu;
* TIAN pielikumu redakcija būtiski atšķiras no publiskajai apspriešanai nodotās redakcijas.
 |
| **3.5. Sagatavojot lēmumus par plānošanas dokumenta izstrādi, ievērot normatīvajos aktos noteikto**  |
| Normatīvais regulējums un/ vai paskaidrojums | APL1.panta trešā daļa nosaka, ka administratīvais akts ir “uz āru vērsts tiesību akts, ko iestāde izdod publisko tiesību jomā attiecībā uz individuāli noteiktu personu vai personām, nodibinot, grozot, konstatējot vai izbeidzot konkrētas tiesiskās attiecības vai konstatējot faktisko situāciju”. |
| Plānošanas praksē pieļauto kļūdu piemērs (piemēri) | * Teritorijas plānojuma izstrādes gaitā pieņemtajiem domes lēmumiem paredzēta APL noteiktā pārsūdzības kārtība, kaut pēc sava rakstura tie ir starplēmumi un nav administratīvie akti.
 |
| 1. CITI IETEIKUMI TERITORIJAS PLĀNOJUMA UN LOKALPLĀNOJUMA IZSTRĀDEI
 |
| **4.1. Neizvirzīt lokālplānojuma izstrādes darba uzdevumā nepamatotas prasības**  |
| Normatīvais regulējums un/ vai paskaidrojums | MKN 628 6.punktā noteiktas prasības plānošanas dokumentiem, kas pašvaldībā glabājas izdrukas formā, savukārt noteikumu 8.punkts noteic, ka TAPIS ir primārā plānošanas dokumentu publicēšanas darba vide un visa ar plānošanas dokumentu saistītā informācija publiski pieejama gan TAPIS autorizētājā daļā, gan arī TAPIS publiskajā daļā. Plānošanas dokumenta darba uzdevumā iekļaujamās prasības noteiktas MKN 628 77. un 78.punktā.Likuma “Par pašvaldībām” 41.panta otrā daļa noteic, ka pašvaldības lēmumiem jāatbilst Satversmei, šim likumam un citiem likumiem, kā arī Ministru kabineta noteikumiem, tāpēc darba uzdevumā nav nepieciešamības uzskaitīt un pārrakstīt normatīvos aktus, kas ievērojami plānošanas dokumenta izstrādē, kā arī nav nepieciešams dublēt noteikumu Nr.628 prasības attiecībā uz dokumenta sadaļām vai publisko apspriešanu. Darba uzdevumā jāiekļauj uzdevumi, kas dokumenta izstrādātājam jāizpilda attiecībā uz konkrēto plānojamo teritoriju.**☺ SVARĪGI!** Lai teritorijas plānojums būtu tiesisks, tam, pirmkārt, jābūt noteiktā   kārtībā izstrādātam un apstiprinātam un, otrkārt, jāatbilst normatīvajiem aktiem (*skat.* [*Satversmes tiesas 2004.gada 9.marta sprieduma lietā Nr.2003-16-05*](https://www.satv.tiesa.gov.lv/cases/?case-filter-years=&case-filter-status=&case-filter-types=&case-filter-result=%5B43%5D&searchtext=2003-16-05) *4.punkts*) |
| Plānošanas praksē pieļauto kļūdu piemērs (piemēri) | * Darba uzdevumā iekļauts punkts, kurā uzskaitīti normatīvie akti, kuri jāievēro plānošanas dokumenta izstrādē, piemēram, TAPL, AL, MKN 628, MKN 240, MKN 392, u.c.
* Lokālplānojuma darba uzdevumā noteiktas prasības tā noformēšanai, tostarp noteikta nepieciešamība lokālplānojuma projekta redakcijas materiālus iesniegt pašvaldībā izdruku veidā trīs eksemplāros un papildus elektroniskā formā – kompaktdiskā.
* Darba uzdevumā, kā arī dokumenta tekstā, lietota normatīvajam regulējumam neatbilstoša terminoloģija: prasība saņemt tehniskos noteikumus, saskaņojumus.
* Darba uzdevumā noteikta prasība lokālplānojumā piedāvāt nekustamā īpašuma lietošanas mērķus.
* Darba uzdevumā iekļauta prasība saskaņot risinājumu ar blakus esošo nekustamo īpašumu īpašniekiem/valdītājiem.
* Darb uzdevumā noteikta prasība pievienot plānošanas dokumentam zemes robežu plānu, zemesgrāmatas apliecības.
* Darba uzdevumā noteikts, ka grafiskajai daļai pievienojama pašreizējās izmantošanas karte.
* Neskatoties uz to, ka teritorijas plānojumu un lokālplānojumu izstrādā TAPIS vidē, tai skaitā tiešsaistē saņemot aktuālos datus no Valsts zemes dienesta, darba uzdevumā noteikta prasība grafiskās daļas izstrādei saņemt kadastra datus no Valsts zemes dienesta.
* Darba uzdevuma noteikts tā derīguma termiņš.
* Darba uzdevumā noteikta prasība dokumentus iesniegt glabāšanai Mērniecības datu centrā. t.sk. iekļauta prasība saņemt Mērniecības datu centra zīmogu uz plānošanas dokumenta grafiskās daļas.
 |
| **4.2. Nepārslogot plānošanas dokumenta paskaidrojuma raksta tekstu daļu ar informāciju, kas tieši neattiecas uz konkrēto pašvaldības plānošanas dokumentu** |
| Normatīvais regulējums un/ vai paskaidrojums | MKN 628 29.punktā tiek noteikts, ka teritorijas plānojuma paskaidrojuma rakstā ietver spēkā esošo teritorijas plānojumu, lokālplānojumu un detālplānojumu īstenošanas izvērtējumu, sagatavotās teritorijas plānojuma redakcijas risinājumu aprakstu un tā atbilstību ilgtspējīgas attīstības stratēģijai. |
| Plānošanas praksē pieļauto kļūdu piemērs (piemēri) | * Paskaidrojuma rakstā pārkopēta plaša informācija par nacionālā un reģionālā līmeņa teritorijas attīstības plānošanas dokumentos ietvertajām prasībām un uzstādījumiem.
 |
| **4.3. Ievērot procedūru attiecībā uz Baltijas jūras un Rīgas jūras līča piekrastes aizsargjoslas noteikšanu un tajā esošo ciemu robežas grozīšanu** |
| Normatīvais regulējums un/ vai paskaidrojums (piemēri) | AL 67.pantā noteikta prasība, ka Baltijas jūras un Rīgas jūras līča piekrastes aizsargjoslas un ciemu robežas šajā aizsargjoslā apstiprina Vides aizsardzības un reģionālās attīstības ministrija, pamatojoties uz pašvaldības priekšlikumu vietējās pašvaldības teritorijas plānojuma projektā. **☺ DER ZINĀT!** 2021.gada 22.decembrī LR Saeima pieņēma likumu [“Grozījumi Aizsargjoslu likumā”](https://likumi.lv/ta/id/328981-grozijumi-aizsargjoslu-likuma), kuri noteic, ka turpmāk pirms teritorijas plānojuma vai tā grozījumu apstiprināšanas ar Vides aizsardzības un reģionālās attīstības ministriju ir saskaņojami ne tikai grozījumi piekrastes ciemu robežām, bet arī dokumentā noteikto Baltijas jūras un Rīgas jūras līča piekrastes aizsargjoslu novietojums. Atbilstoši AL Pārejas noteikumu 25.punktā noteiktajam minētā norma stājas spēkā 2022.gada 1.jūlijā, bet neattiecas uz vietējās pašvaldības teritorijas plānojumiem, kuri stājušies spēkā līdz 2022.gada 30.jūnijam. |
| Plānošanas praksē pieļauto kļūdu piemērs | * Dome apstiprinājusi teritorijas plānojumu, kurā mainītas ciemu, kas atrodas Baltijas jūras un Rīgas jūras līča piekrastes aizsargjoslā, robežas. Pirms plānošanas dokumenta apstiprināšanas pašvaldība nav lūgusi Vides aizsardzības un reģionālās attīstības ministrijai saskaņot izmainītās ciemu, kas atrodas Baltijas jūras un Rīgas jūras līča piekrastes aizsargjoslā, robežas.
 |

**Izvērtējot teritorijas plānojumu un lokālplānojumu atbilstību normatīvo aktu prasībām, VARAM visbiežāk ņem vērā sekojošus Latvijas Republikas Satversmes tiesas (turpmāk – ST) spriedumus:**

* ST 2003.gada 14.februāra spriedums lietā Nr.2002-14-04 (secinājumu daļas 3.punkts), saite [šeit](https://www.satv.tiesa.gov.lv/cases/?case-filter-years=&case-filter-status=&case-filter-types=&case-filter-result=%5B43%5D&searchtext=2002-14-04+).
* ST 2004. gada 9. marta spriedums lietā Nr.2003-16-05 (secinājumu daļas 4. un 5.punkts), saite [šeit](https://www.satv.tiesa.gov.lv/cases/?case-filter-years=&case-filter-status=&case-filter-types=&case-filter-result=%5B43%5D&searchtext=2003-16-05).
* ST 2005.gada 14.decembra spriedums lietā Nr.2005-10-03 (11.punkts), saite [šeit](https://www.satv.tiesa.gov.lv/cases/?case-filter-years=&case-filter-status=&case-filter-types=&case-filter-result=%5B43%5D&searchtext=2005-10-03+).
* ST 2008.gada 17.janvāra spriedums lietā Nr.2007-11-03 (26.1.punkts), saite [šeit](https://www.satv.tiesa.gov.lv/cases/?case-filter-years=&case-filter-status=&case-filter-types=&case-filter-result=%5B43%5D&searchtext=2007-11-03+).
* ST 2008.gada 12.novembra spriedums lietā Nr.2008-05-03, saite [šeit](https://www.satv.tiesa.gov.lv/wp-content/uploads/2016/02/2008-05-03_Spriedums.pdf).
* ST 2010.gada 7.oktobra spriedums lietā Nr.2010-01-01, saite [šeit](https://www.satv.tiesa.gov.lv/wp-content/uploads/2016/02/2010-01-01_Spriedums.pdf).
* ST 2015.gada 13.oktobra spriedums lietā Nr.2014-36-01, saite [šeit](https://www.satv.tiesa.gov.lv/wp-content/uploads/2016/02/2014-36-01_Spriedums.pdf).
* ST 2019.gada 16.maija spriedums lietā Nr.2018-17-03 (19.4.apakšpunkts), saite [šeit](https://www.satv.tiesa.gov.lv/cases/?search%5bnumber%5d=2018-17-03).
* Ministru kabineta 2021.gada 14.jūlija rīkojums Nr.509 “Par Azartspēļu un izložu politikas pamatnostādnēm 2021.–2027. gadam”, saite [šeit](https://likumi.lv/ta/id/324799).
* ST 2020.gada 20.marta spriedums lietā Nr.2019 10 0103 (25. un 32.punkts), saite [šeit](https://www.satv.tiesa.gov.lv/cases/?search%5bnumber%5d=2019-10-0103).
* ST 2020.gada 19.jūnija spriedums lietā Nr.2019-20-03 (24.punkts), saite [šeit](https://www.satv.tiesa.gov.lv/cases/?search%5Bnumber%5D=2019-20-03).

**Atzinumos par teritorijas plānojumiem un lokālplānojumiem VARAM visbiežāk norādījusi uz sekojošu normatīvo aktu neievērošanu:**

* Administratīvo teritoriju un apdzīvoto vietu likums, saite [šeit](https://likumi.lv/ta/id/315654).
* Aizsargjoslu likums, saite [šeit](https://likumi.lv/ta/id/42348).
* Ministru kabineta 2004.gada 20.janvāra noteikumi Nr.43 “Aizsargjoslu ap ūdens ņemšanas vietām noteikšanas metodika”, saite [šeit](https://likumi.lv/ta/id/83439).
* Ministru kabineta 2003.gada 4.februāra noteikumi Nr.63 ”Meža aizsargjoslu ap pilsētām noteikšanas metodika”, saite [šeit](https://likumi.lv/ta/id/71046).
* Ministru kabineta 2009.gada 29.septembra noteikumi Nr.1114 “Noteikumi par dzīvnieku kapsētu iekārtošanas, reģistrācijas, uzturēšanas, darbības izbeigšanas un likvidēšanas kārtību un aizsargjoslu noteikšanas metodiku ap dzīvnieku kapsētām”, saite [šeit](https://likumi.lv/ta/id/198621).
* Ministru kabineta 2012.gada 2.maija noteikumi Nr.306 “Noteikumi par ekspluatācijas aizsargjoslas ap meliorācijas būvēm un ierīcēm noteikšanas metodiku lauksaimniecībā izmantojamās zemēs un meža zemēs”, saite [šeit](https://likumi.lv/ta/id/247347).
* Apgrūtināto teritoriju informācijas sistēmas likums, saite [šeit](https://likumi.lv/ta/id/187927).
* Administratīvā procesa likums, saite [šeit](https://likumi.lv/ta/id/55567).
* Attīstības plānošanas sistēmas likums, saite [šeit](https://likumi.lv/ta/id/175748).
* Augu aizsardzības likums, saite [šeit](https://likumi.lv/ta/id/51662).
* Ministru kabineta 2008.gada 30.jūnija noteikumi Nr.467 “Invazīvo augu sugu izplatības ierobežošanas noteikumi”, saite šeit.
* Azartspēļu un izložu likums, saite [šeit](https://likumi.lv/ta/id/177513).
* Būvniecības likums, saite [šeit](https://likumi.lv/ta/id/258572).
* Ministru kabineta 2014.gada 19.augusta noteikumi Nr.500 “Vispārīgie būvnoteikumi”, saite [šeit](https://likumi.lv/ta/id/269069).
* Ministru kabineta 2014.gada 14.oktobra noteikumi Nr.633 “Autoceļu un ielu būvnoteikumi”, saite [šeit](https://likumi.lv/ta/id/269710).
* Ministru kabineta 2014.gada 16.septembra noteikumi Nr.550 “Hidrotehnisko un meliorācijas būvju būvnoteikum”, saite [šeit](https://likumi.lv/ta/id/269168).
* Ministru kabineta 2014.gada 2.septembra noteikumi Nr. 529 “Ēku būvnoteikumi”, saite [šeit](https://likumi.lv/ta/id/269164).
* Ministru kabineta 2014.gada 28.oktobra noteikumi Nr.671 “Būvniecības ieceres publiskas apspriešanas kārtība”, saite [šeit](https://likumi.lv/ta/id/269978).
* Ministru kabineta 2014.gada 30.septembra noteikumi Nr.573 “Elektroenerģijas ražošanas, pārvades un sadales būvju būvnoteikumi”, saite [šeit](https://likumi.lv/ta/id/269199).
* Ministru kabineta 2017.gada 9.maija noteikumi Nr.253 “Atsevišķu inženierbūvju būvnoteikumi”, saite [šeit](https://likumi.lv/ta/id/291197).
* Ministru kabineta 2015.gada 30.jūnija noteikumi Nr.326 “Noteikumi par Latvijas būvnormatīvu LBN 222-15 “Ūdensapgādes būves””, saite [šeit](https://likumi.lv/ta/id/274989).
* Ministru kabineta 2015.gada 30.jūnija noteikumi Nr.329 “Noteikumi par Latvijas būvnormatīvu LBN 224-15 “Meliorācijas sistēmas un hidrotehniskās būves””, saite [šeit](https://likumi.lv/ta/id/274993).
* Ministru kabineta 2015.gada 30.jūnija noteikumi Nr.331 “Noteikumi par Latvijas būvnormatīvu LBN 208-15 “Publiskas būves””, saite [šeit](https://likumi.lv/ta/id/274995).
* Ministru kabineta 2015.gada 30.jūnija noteikumi Nr.333 “Noteikumi par Latvijas būvnormatīvu LBN 201-15 “Būvju ugunsdrošība””, saite [šeit](https://likumi.lv/ta/id/275006).
* Ministru kabineta 2021.gada 19.oktobra noteikumi Nr.693 “Būvju vispārīgo prasību būvnormatīvs LBN 200-21”, saite [šeit](https://likumi.lv/ta/id/326992-buvju-visparigo-prasibu-buvnormativs-lbn-200-21).
* Ceļu satiksmes likums, saite [šeit](https://likumi.lv/ta/id/45467).
* Ministru kabineta 2015.gada 2.jūnija noteikumi Nr.279 “Ceļu satiksmes noteikumi”, saite [šeit](https://likumi.lv/ta/id/274865).
* Civillikums, saite [šeit](https://likumi.lv/ta/id/225418).
* Dokumentu juridiskā spēka likums, saite [šeit](https://likumi.lv/ta/id/210205).
* Ministru kabineta 2018.gada 4.septembra noteikumi Nr.558 “Dokumentu izstrādāšanas un noformēšanas kārtība”, saite šeit.
* Dzelzceļa likums, saite [šeit](https://likumi.lv/ta/id/301436).
* Ģenētiski modificēto organismu aprites likums, saite [šeit](https://likumi.lv/ta/id/167400).
* Ģeotelpiskās informācijas likums, saite [šeit](https://likumi.lv/ta/id/202999).
* Ministru kabineta 2012.gada 24.aprīļa noteikumi Nr.281 “Augstas detalizācijas topogrāfiskās informācijas un tās centrālās datubāzes noteikumi”, saite [šeit](https://likumi.lv/ta/id/246998).
* Ministru kabineta 2012.gada 24.jūlija noteikumi Nr.497 “Vietējā ģeodēziskā tīkla noteikumi”, saite [šeit](https://likumi.lv/ta/id/250460).
* Ķīmisko vielu likums, saite [šeit](https://likumi.lv/ta/id/47839).
* Ministru kabineta 2016.gada 1.marta noteikumi Nr.131 “Rūpniecisko avāriju riska novērtēšanas kārtība un riska samazināšanas pasākumi”, saite [šeit](https://likumi.lv/ta/id/280652).
* Nekustamā īpašuma valsts kadastra likums, saite [šeit](https://likumi.lv/ta/id/124247).
* Ministru kabineta 2006.gada 20.jūnija noteikumi Nr.496 “Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība”, saite [šeit](https://likumi.lv/ta/id/139503).
* Lauksaimniecības un lauku attīstības likums, saite [šeit](https://likumi.lv/ta/id/87480).
* Likums “Par nodokļiem un nodevām”, saite [šeit](https://likumi.lv/ta/id/33946).
* Ministru kabineta 2005.gada 28.jūnija noteikumi Nr.480 “Noteikumi par kārtību, kādā pašvaldības var uzlikt pašvaldību nodevas”, saite [šeit](https://likumi.lv/ta/id/111605).
* Likums “Par autoceļiem”, saite [šeit](https://likumi.lv/ta/id/65363).
* Ministru kabineta 2008.gada 7.jūlija noteikumi Nr.505 “Noteikumi par pašvaldību, komersantu un māju ceļu pievienošanu valsts autoceļiem”, saite [šeit](https://likumi.lv/ta/id/178084).
* Likums “Par ietekmes uz vidi novērtējumu”, saite [šeit](https://likumi.lv/ta/id/51522).
* Ministru kabineta 2004.gada 23.marta noteikumi Nr.157 “Kārtība, kādā veicams ietekmes uz vidi stratēģiskais novērtējums”, saite [šeit](https://likumi.lv/ta/id/86512).
* Ministru kabineta 2014.gada 25.novembra noteikumi Nr.724 “Noteikumi par piesārņojošas darbības izraisīto smaku noteikšanas metodēm, kā arī kārtību, kādā ierobežo šo smaku izplatīšanos”, saite [šeit](https://likumi.lv/ta/id/271004).
* Ministru kabineta 2015.gada 13.janvāra noteikumi Nr.18 “Kārtība, kādā novērtē paredzētās darbības ietekmi uz vidi un akceptē paredzēto darbību”, saite [šeit](https://likumi.lv/ta/id/271684).
* Ministru kabineta 2015.gada 27.janvāra noteikumi Nr.30 “Kārtība, kādā Valsts vides dienests izdod tehniskos noteikumus paredzētajai darbībai”, saite [šeit](https://likumi.lv/ta/id/271841).
* Likums “Par īpaši aizsargājamām dabas teritorijām”, saite [šeit](https://likumi.lv/ta/id/59994).
* Ministru kabineta 2010.gada 16.marta noteikumi Nr.264 “Īpaši aizsargājamo dabas teritoriju vispārējie aizsardzības un izmantošanas noteikumi”, saite [šeit](https://likumi.lv/ta/id/207283).
* Ministru kabineta 2011.gada 19.aprīļa noteikumi Nr.300 “Kārtība, kādā novērtējama ietekme uz Eiropas nozīmes īpaši aizsargājamo dabas teritoriju (Natura 2000)”, saite [šeit](https://likumi.lv/ta/id/229146).
* Likums “Par pašvaldībām”, saite [šeit](https://likumi.lv/ta/id/57255).
* Likums “Par piesārņojumu”, saite [šeit](https://likumi.lv/ta/id/6075).
* Ministru kabineta 2002.gada 22.janvāra noteikumi Nr.34 “Noteikumi par piesārņojošo vielu emisiju ūdenī”, saite [šeit](https://likumi.lv/ta/id/58276).
* Ministru kabineta 2014.gada 23.decembra noteikumi Nr. 834 “Prasības ūdens, augsnes un gaisa aizsardzībai no lauksaimnieciskās darbības izraisīta piesārņojuma”, saite [šeit](https://likumi.lv/ta/id/271376).
* Likums “Par zemes dzīlēm”, saite [šeit](https://likumi.lv/ta/id/40249).
* Ministru kabineta 2011.gada 6. septembra noteikumi Nr.696 “Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība, kā arī publiskas personas zemes iznomāšanas kārtība zemes dzīļu izmantošanai”, saite [šeit](https://likumi.lv/ta/id/236750).
* Ministru kabineta 2012.gada 21.augusta noteikumi Nr.570 “Derīgo izrakteņu ieguves kārtība”, saite [šeit](https://likumi.lv/ta/id/251021).
* Meliorācijas likums, saite [šeit](https://likumi.lv/ta/id/203996).
* Ministru kabineta 2010.gada 3.augusta noteikumi Nr.714 “Meliorācijas sistēmas ekspluatācijas un uzturēšanas noteikumi”, saite [šeit](https://likumi.lv/ta/id/214609).
* Meža likums, saite [šeit](https://likumi.lv/ta/id/2825).
* Ministru kabineta 2012.gada 2.maija noteikumi Nr.309 “Noteikumi par koku ciršanu ārpus meža”, saite [šeit](https://likumi.lv/ta/id/247350).
* Ministru kabineta 2013.gada 5.marta noteikumi Nr.123 “Noteikumi par parku un mežaparku izveidošanu mežā un to apsaimniekošanu”, saite [šeit](https://likumi.lv/ta/id/255352).
* Oficiālo publikāciju un tiesiskās informācijas likums, saite [šeit](https://likumi.lv/ta/id/249322).
* Reklāmas likums, saite [šeit](https://likumi.lv/ta/id/163).
* Statistikas likums, saite [šeit](https://likumi.lv/ta/id/274749).
* Ministru kabineta 2018.gada 12.jūnija noteikumi Nr.326 “Būvju klasifikācijas noteikumi”, saite [šeit](https://likumi.lv/ta/id/299645).
* Teritorijas attīstības plānošanas likums, saite [šeit](https://likumi.lv/ta/id/238807).
* Ministru kabineta 2014.gada 14.oktobra noteikumi Nr.628 “Noteikumi par pašvaldību teritorijas attīstības plānošanas dokumentiem”, saite [šeit](https://likumi.lv/ta/id/269842).
* Ministru kabineta 2013.gada 30.aprīļa noteikumi Nr.240 “Vispārīgie teritorijas plānošanas, izmantošanas un apbūves noteikumi”, saite [šeit](https://likumi.lv/ta/id/256866).
* Ūdenssaimniecības pakalpojumu likums, saite [šeit](https://likumi.lv/ta/id/275062).
* Ministru kabineta 2017.gada 27.jūnija noteikumi Nr.384 “Noteikumi par decentralizēto kanalizācijas sistēmu apsaimniekošanu un reģistrēšanu”, saite [šeit](https://likumi.lv/ta/id/291947).
* Ūdens apsaimniekošanas likums, saite [šeit](https://likumi.lv/ta/id/66885).
* Ministru kabineta 2005.gada 27.decembra noteikumi Nr.1014 “Ūdens objektu ekspluatācijas (apsaimniekošanas) noteikumu izstrādāšanas kārtība”, saite [šeit](https://likumi.lv/ta/id/124798).
* Valsts pārvaldes iekārtas likums, saite [šeit](https://likumi.lv/ta/id/63545).
* Ministru kabineta 2009.gada 3.februāra noteikumi Nr.108 “Normatīvo aktu projektu sagatavošanas noteikumi”, saite [šeit](https://likumi.lv/ta/id/187822).
* Zemes ierīcības likums, saite [šeit](https://likumi.lv/ta/id/144787).
* Zemes pārvaldības likums, saite [šeit](https://likumi.lv/ta/id/270317).
* Zvejniecības likums, saite [šeit](https://likumi.lv/ta/id/34871).

*Priekšlikumus labojumiem un papildinājumiem lūdzam sūtīt uz e-pastu* *maija.pintele@varam.gov.lv*